आज्ञापालन: रामायण में परिणाम अच्छे आए, महाभारत में क्यों नहीं?
यूनानी माइथोलॉजी में पिताओं का अपने बेटों के हाथों मारा जाना एक पुनरावर्ती विषय है। यूरेनस अपने बेटे क्रोनोस, जो टाइटन नामक देवता थे, के हाथों मारे गए। आगे जाकर क्रोनोस अपने बेटे ज़ीउस के हाथों मारे गए। यूरेनस देवताओं के पहले नेता थे। उनकीObedience: Results were good in Ramayana, why not in Mahabharata?
यूनानी माइथोलॉजी में पिताओं का अपने बेटों के हाथों मारा जाना एक पुनरावर्ती विषय है। यूरेनस अपने बेटे क्रोनोस, जो टाइटन नामक देवता थे, के हाथों मारे गए। आगे जाकर क्रोनोस अपने बेटे ज़ीउस के हाथों मारे गए। यूरेनस देवताओं के पहले नेता थे। उनकी हत्या के बाद क्रोनोस ने उनकी जगह ले ली। और फिर, क्रोनोस की हत्या के बाद ज़ीउस देवताओं के नेता बन गए। इस प्रकार, पिता की हत्या करके बेटे उनकी जगह लेते गए।
किंतु हिंदू मायथोलॉजी में एक अलग ही पुनरावर्ती विषय दिखाई देता है। यहां बहुधा पिता की जीत और बेटे की हार होती थी। और बेटे की हार, जो बहुधा स्वैच्छिक होती थी, का गुणगान किया जाता था। विद्वानों के अनुसार भारत में ‘ययाति कॉम्प्लेक्स’ (ययाति मनोग्रंथि) उपस्थित है, जो ‘ईडिपस कॉम्प्लेक्स’ (ईडिपस मनोग्रंथि) के बिल्कुल विपरीत है।
ययाति को वृद्ध और पुरुषत्वहीन बनने का शाप मिला था। युवा बने रहने के लिए उन्होंने अपने बेटों से उनकी ओर से शाप भुगतने का अनुरोध किया। उनके ज्येष्ठ बेटे यदु ने यह कहकर मना कर दिया कि उन्हें समय के चलन के सामने झुकना चाहिए। लेकिन कनिष्ठ बेटे पुरु ने अपने पिता की बात मानकर बुढ़ापा भुगता और ययाति को परजीवी की तरह यौवन के सुख भोगने को मिले। कई वर्षों बाद अपने यौवन से संतुष्ट होकर ययाति ने अपने बेटे से बुढ़ापे का शाप वापस ले लिया। फिर उन्होंने तय किया कि अवज्ञाकारी ज्येष्ठ बेटा यदु नहीं, बल्कि आज्ञाकारी कनिष्ठ बेटा पुरु उनका उत्तराधिकारी बनेगा। यहां ययाति ने आज्ञापालन का गुणगान किया और समय के चलन की पूर्णतः उपेक्षा की।
पुरु कौरवों और पांडवों के पूर्वज थे, जबकि यदु यादवों और इस तरह कृष्ण के पूर्वज थे। यदु और पुरु के साथ जो हुआ, कुछ वैसा ही भीष्म के साथ भी हुआ, जो पुरु के वंशज थे। भीष्म ने भी अपने वैवाहिक अधिकार त्याग दिए ताकि उनके बूढ़े पिता शांतनु अपनी प्रेमिका सत्यवति से विवाह कर सकें। चूंकि बेटे ने पिता के हित में अपने अधिकार त्याग दिए थे, तो उनका नायक के रूप में गुणगान किया गया। इस प्रकार, जब नई पीढ़ी पुरानी पीढ़ी के सामने झुकती है, तब ययाति कॉम्प्लेक्स जन्म लेता है। इसमें पुरानी पीढ़ी को चुनौती देने पर नई पीढ़ी में अपराध बोध जाग जाता है।
दोनों पद्धतियों में अंतर स्पष्ट है। यूनानी पद्धति में पुरानी पीढ़ी नई पीढ़ी पर हावी होती है। हिंदू पद्धति में इसके बिल्कुल विपरीत होता है। लेकिन भारतीय पद्धति की व्याख्या इतनी सरल नहीं है। रामायण में राम ने अपने पिता की आज्ञा मानकर चौदह वर्ष का वनवास भुगता। उनकी वापसी पर उन्हें अपने पिता के चल बसने का पता चलता है। राम को राजा घोषित किया गया और राम-राज्य कई वर्षों तक चला। लेकिन महाभारत में कुछ और ही हुआ, जैसे ययाति और शांतनु की कहानी में दिखाई देता है। ज्येष्ठ बेटे यदु की जगह पर कनिष्ठ बेटे पुरु को राजा बनाया जाना और भीष्म का महान बलिदान कुरुक्षेत्र के भीषण युद्ध के मुख्य कारण बन गए। तीनों कहानियों में बेटों ने अपने पिताओं की आज्ञा का पालन किया। लेकिन जबकि रामायण में इसका अच्छा परिणाम रहा, महाभारत में इससे त्रासदी हुई। ऐसा क्यों?
रामायण में बेटे को वनवास में भेजा गया, ताकि पिता अपना वचन रखकर राज परिवार की सत्यनिष्ठा बनाए रख सके। महाभारत में पिता के सुख के लिए बेटों को अपने अधिकारों की बलि देनी पड़ी। इस प्रकार, यहां मुद्दा आज्ञापालन का नहीं बल्कि उसके उद्देश्य का है- क्या आज्ञापालन का उद्देश्य अनुशासन अर्थात धर्म को बनाए रखना है या अपने आप को प्रसन्न करना है? रामायण में धर्म के पालन को सबसे अधिक महत्व दिया गया, जबकि महाभारत में सुख या काम की पूर्ति को अधिक महत्व दिया गया। इसलिए रामायण में आज्ञापालन से समृद्धि आई, जबकि महाभारत में उससे विनाश हुआ।